P6_TA(2005)0055

Εκλογές στη Μολδαβία

Ψήφισμα του Ευρωπαϊκού Κοινοβουλίου σχετικά με τις βουλευτικές εκλογές στη Μολδαβία

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του σχετικά με την κατάσταση στη Μολδαβία και ιδίως το ψήφισμά του της 18ης Δεκεμβρίου 2003 [1],

- έχοντας υπόψη την συμφωνία εταιρικής σχέσης και συνεργασίας μεταξύ Μολδαβίας και ΕΕ που υπογράφηκε στις 28 Νοεμβρίου 1994 και τέθηκε σε ισχύ την 1η Ιουλίου 1998,

- έχοντας υπόψη την ανακοίνωση της Επιτροπής της 12ης Μαΐου 2004 σχετικά με την Ευρωπαϊκή Πολιτική Γειτονίας (COM(2004)0373),

- έχοντας υπόψη την τελική δήλωση και τις συστάσεις της επιτροπής κοινοβουλευτικής συνεργασίας ΕΕ-Μολδαβίας της 11ης Ιουνίου 2003,

- έχοντας υπόψη το πρόγραμμα δράσης για τη Μολδαβία, το οποίο υποβλήθηκε, προς έγκριση, στη συνεδρίαση του Συμβουλίου Συνεργασίας ΕΕ-Μολδαβίας της 22ας Φεβρουαρίου 2005,

- έχοντας υπόψη τη δήλωση της Προεδρίας για λογαριασμό της Ευρωπαϊκής Ένωσης στις 9 Φεβρουαρίου 2005 σχετικά με τις προσεχείς βουλευτικές εκλογές στη Μολδαβία,

- έχοντας υπόψη την έκθεση της Αποστολής Εκτίμησης των Αναγκών που πραγματοποίησε το Γραφείο Δημοκρατικών Θεσμών και Ανθρωπίνων Δικαιωμάτων του ΟΑΣΕ (ODIHR) ενόψει των βουλευτικών εκλογών στη Μολδαβία,

- έχοντας υπόψη το άρθρο 103, παράγραφος 4, του Κανονισμού του,

A. λαμβάνοντας υπόψη ότι η Ευρωπαϊκή Πολιτική Γειτονίας αναγνωρίζει τις ευρωπαϊκές φιλοδοξίες της Μολδαβίας και τη σπουδαιότητά της ως χώρας με βαθείς ιστορικούς, πολιτιστικούς και οικονομικούς δεσμούς με τα κράτη μέλη της ΕΕ,

Β. λαμβάνοντας υπόψη ότι εντός του πλαισίου αυτής της Ευρωπαϊκής Πολιτικής Γειτονίας έχει εκπονηθεί σχέδιο δράσης το οποίο περιλαμβάνει προτάσεις με στόχο την ενθάρρυνση των πολιτικών και θεσμικών μεταρρυθμίσεων οι οποίες θα παράσχουν τη δυνατότητα στη Μολδαβία να ενσωματωθεί σταδιακά στις πολιτικές και στα προγράμματα της ΕΕ,

Γ. λαμβάνοντας υπόψη ότι μια πραγματική και ισόρροπη εταιρική σχέση μπορεί να αναπτυχθεί μόνον στη βάση κοινών αξιών όσον αφορά ειδικότερα τη δημοκρατία, το κράτος δικαίου και το σεβασμό των ανθρωπίνων και πολιτικών δικαιωμάτων,

Δ. λαμβάνοντας υπόψη ότι ο Πρόεδρος της Μολδαβίας Vladimir Voronin, δήλωσε στις 11 Δεκεμβρίου 2004 ότι η χώρα του δεν έχει "άλλη επιλογή" από το να προχωρήσει χωρίς καθυστέρηση προς την ολοκλήρωση με την Ευρώπη,

Ε. λαμβάνοντας υπόψη ότι στη Μολδαβία θα διεξαχθούν βουλευτικές εκλογές στις 6 Μαρτίου 2005,

ΣΤ. λαμβάνοντας υπόψη ότι οι εκλογές αυτές πρέπει να θεωρηθούν σοβαρή δοκιμασία για την εδραίωση της δημοκρατίας στη Μολδαβία και για την προσήλωσή της στις κοινές αξίες,

Ζ. λαμβάνοντας υπόψη ότι οι κοινές συστάσεις του OSCE/ODIHR και της Επιτροπής της Βενετίας του Συμβουλίου της Ευρώπης σχετικά με πιθανές βελτιώσεις στην εκλογική νομοθεσία και στην εκλογική διοίκηση δεν έχουν εφαρμοσθεί πλήρως μέχρι στιγμής,

Η. λαμβάνοντας υπόψη ότι έχουν εκφρασθεί σοβαρές ανησυχίες σχετικά με τον κυβερνητικό έλεγχο των δημόσιων μέσων ενημέρωσης και την πίεση στα ιδιωτικά μέσα ενημέρωσης και σχετικά με μια γενική έλλειψη πρόσβασης στα μέσα μαζικής ενημέρωσης· επίσης ότι έχουν εκφρασθεί ανησυχίες σχετικά με την κατάχρηση διοικητικών πόρων υπέρ των υποψηφίων που κατέχουν σήμερα κυβερνητικά αξιώματα,

Θ. λαμβάνοντας υπόψη ότι υπάρχει ακόμη αβεβαιότητα όσον αφορά τους εκλογικούς καταλόγους, ειδικότερα σε σχέση με τις δυνατότητες των μεταναστών και των σπουδαστών να ψηφίσουν,

Ι. λαμβάνοντας υπόψη ότι η κυβέρνηση της Μολδαβίας κατηγόρησε τις αρχές της αποσχισθείσας ανατολικής περιοχής της Υπερδνειστερίας ότι υποδαυλίζουν τις εντάσεις ενόψει των εκλογών του Μαρτίου προβαίνοντας σε επιστράτευση εφέδρων αξιωματικών και συγκεντρώνοντας στρατιωτικές δυνάμεις,

ΙΑ. υπογραμμίζοντας ότι η δημοκρατική νομιμότητα της νέας κυβέρνησης θα ενισχύσει τις πιθανότητες να σημειωθεί πρόοδος στην κατεύθυνση του συνολικού διακανονισμού της διένεξης όσον αφορά την Υπερδνειστερία, με σεβασμό της κυριαρχίας και της εδαφικής ακεραιότητας της Μολδαβίας,

1. υπογραμμίζει τη σπουδαιότητα μιας περαιτέρω ενισχυμένης σχέσης μεταξύ της ΕΕ και της Μολδαβίας —μεταξύ άλλων με τον άμεσο διορισμό ειδικού εκπροσώπου της Ευρωπαϊκής Ένωσης στη Μολδαβία και με το άνοιγμα αντιπροσωπείας της Ευρωπαϊκής Επιτροπής στη Μολδαβία— και επιβεβαιώνει την ανάγκη για από κοινού συμβολή για την αυξημένη σταθερότητα, ασφάλεια και ευημερία της ευρωπαϊκής ηπείρου και για την αποφυγή της εμφάνισης νέων διαχωριστικών γραμμών·

2. εκφράζει τη σθεναρή και συνεχή υποστήριξή του στις προσπάθειες του λαού της Μολδαβίας να εγκαθιδρυθούν μια πλήρως λειτουργούσα δημοκρατία, το κράτος δικαίου και ο σεβασμός των ανθρωπίνων δικαιωμάτων στη Μολδαβία·

3. τονίζει ότι οι προσεχείς εκλογές, και ειδικότερα ο σεβασμός των διεθνών δημοκρατικών κανόνων κατά τη διάρκεια της εκλογικής διαδικασίας, είναι ύψιστης σπουδαιότητας για την περαιτέρω ανάπτυξη των σχέσεων μεταξύ Μολδαβίας και Ευρωπαϊκής Ένωσης·

4. προτρέπει τις αρχές της Μολδαβίας να εξασφαλίσουν όλες τις αναγκαίες προϋποθέσεις ώστε οι βουλευτικές εκλογές να είναι ελεύθερες και δίκαιες τόσο κατά τη διάρκεια της ημέρας των εκλογών όσο και κατά τη διάρκεια της προεκλογικής εκστρατείας και ως εκ τούτου να εξασφαλίσουν ότι τηρούνται οι διεθνείς δεσμεύσεις της Μολδαβίας όπως διατυπώθηκαν από το Συμβούλιο της Ευρώπης και τον ΟΑΣΕ·

5. καλεί ιδιαίτερα τις αρχές της Μολδαβίας να εξασφαλίσουν ότι οι εκλογές θα διεξαχθούν με διαφάνεια, με αμερόληπτη και πολυφωνική κάλυψη της προεκλογικής εκστρατείας εκ μέρους των μαζικών μέσων ενημέρωσης και με ίση μεταχείριση της κρατικής διοίκησης έναντι όλων των υποψηφίων, των κομμάτων και των οπαδών τους·

6. απευθύνει έκκληση στις αρχές της Μολδαβίας να εγγυηθούν το δικαίωμα του εκλέγειν σε όλους τους πολίτες της χώρας, περιλαμβανομένων των σπουδαστών, των ατόμων που εργάζονται εκτός της χώρας και των ατόμων των οποίων οι ταυτότητες λήγουν τις παραμονές της ημερομηνίας των εκλογών·

7. εκφράζει ικανοποίηση για την εκ μέρους των αρχών της Μολδαβίας πρόσκληση για την παρουσία διεθνών παρατηρητών στις βουλευτικές εκλογές, αλλά ταυτόχρονα τις προτρέπει να δώσουν την ίδια ευκαιρία στους εκπροσώπους της κοινωνίας των πολιτών της Μολδαβίας·

8. παροτρύνει τα κράτη μέλη, και ιδίως την Ιταλία και την Πορτογαλία όπου ζουν οι περισσότεροι Μολδαβοί μετανάστες, να βρουν τρόπους ώστε να επιτρέψουν στις πρεσβείες της Μολδαβίας να ανοίξουν εκλογικά τμήματα σε τόπους άλλους από τις πρεσβείες, έτσι ώστε να διευκολυνθεί η πρόσβαση στην ψηφοφορία του μεγαλύτερου δυνατού αριθμού Μολδαβών μεταναστών·

9. καλεί τη Μολδαβία και την αποσχισθείσα περιφέρεια της Υπερδνειστερίας να επαναρχίσουν τις συνομιλίες για διακανονισμό· παροτρύνει τους διαμεσολαβητές να εντείνουν τις προσπάθειές τους για υποβοήθηση της διαδικασίας και επαναβεβαιώνει τη συνεχή και σθεναρή προσήλωσή του στην υποστήριξη του διακανονισμού της διένεξης με αξιοποίηση όλων των μηχανισμών που έχει στη διάθεσή του, σε στενή συνεννόηση με τον ΟΑΣΕ·

10. χαιρετίζει στο πλαίσιο αυτό την ομόφωνη απόφαση που έλαβε το Συμβούλιο στις 26 Αυγούστου 2004 [2] να επιβάλει περιορισμούς όπως η μη χορήγηση θεωρήσεων διαβατηρίου έως τις 27 Φεβρουαρίου 2005 σε 17 ηγέτες της Υπερδνειστερίας, οι οποίοι θεωρούνται υπεύθυνοι για την παρεμπόδιση της πολιτικής επίλυσης της σύγκρουσης·

11. υπενθυμίζει την πρόταση του Συμβουλίου για κοινή διαχείριση κρίσεων και τονίζει ότι η Ρωσία φέρει μεγάλη ευθύνη για την κατάσταση στην περιοχή, δεδομένου ότι διατηρεί περίπου 2500 άνδρες στην Υπερδνειστερία, δύναμη η οποία σύμφωνα με την απόφαση που ελήφθη στη σύνοδο κορυφής του ΟΑΣΕ το 1999 στην Κωνσταντινούπολη έπρεπε να είχε αποσυρθεί έως το τέλος του 2002·

12. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Γενικό Γραμματέα του Συμβουλίου της Ευρώπης, το Γενικό Γραμματέα του ΟΑΣΕ, το Διευθυντή του ΟΑΣΕ/ODIHR και τις κυβερνήσεις και τα κοινοβούλια της Μολδαβίας, της Ρουμανίας, της Ρωσίας, της Ουκρανίας και των ΗΠΑ.

[1] ΕΕ C 91 Ε της 15.4.2004, σ. 692.

[2] ΕΕ L 279 της 28.8.2004, σ. 47.

--------------------------------------------------